SKRIFTLIG FORESPØRGSEL E-0011/02

af Erik Meijer (GUE/NGL) til Kommissionen

(17. januar 2002)

Om: Afsløringen af et finansielt smuthul, der er blevet anvendt for at få en virksomhed til at etablere sig i den økonomisk og geografisk ugunstigt stillede nederlandske provins Friesland

1. Kan Kommissionen huske, at den i sit svar af 3. september 2001 på mit spørgsmål E-1473/01(1) bl.a. konstaterede, at et bestemt tilfælde af hemmeligholdelse i den nederlandske provins Friesland nok har involveret Den Europæiske Socialfond (ESF) og at den berørte tjenestegren, nemlig Generaldirektoratet for Beskæftigelse, er blevet inddraget for at foretage de nødvendige undersøgelser?

2. Har den i mellemtiden fået kendskab til, at ovennævnte tilfælde ikke lader til at have forbindelse med ESF, men til, at myndighederne i provinsen Friesland ved udgangen af 1997 med offentlig støtte og til en lav grundpris har forsøgt at få den amerikanske virksomhed Space Crafts Incorporated (SCI), der er kendt for lave lønninger og en skarp virksomhedsledelse, og som efter sammenbruddet af luftfartsindustrien samler computerapparatur med bl.a. Hewlett Packard som ordregiver, til at etablere sig i erhvervsområdet Megapark i Heerenveen?

3. Vidste Kommissionen, at der allerede i februar 1999 blev afholdt en offentlig drøftelse i provinsen Frieslands parlament i anledning af hemmeligholdelsen af den i spørgsmål to omtalte via et smuthul finansierede omtalte virksomhedsetablering, til hvilket formål provinsen ved udgangen af 1998 oprettede en indkøbsfond, hvoraf Noordelijke Ontwikkelings Maatschapij, der ikke er underlagt den nederlandske lov om offentlighed i forvaltningen, har fået et beløb på ca. 3 mio. EUR til en midlertidig etablering af virksomheden? Hvad har Kommissionen gjort med denne oplysning?

4. Har provinsen Friesland i anledning af en forespørgsel fra Kommissionen til Nederlandene i foråret 1999 benægtet, at der fra indkøbsfonden er udbetalt penge til SCI, og var det nødvendigt, at et medlem af provinsparlamentet, der i sine bestræbelser for at opnå en ubestikkelig forvaltning den 1. juni 1999 har underrettet Kommissionen om dette forhold, for at der den 15. februar 2001 kunne sendes en kendelse til den nederlandske regering (kendetegn SG(2001) D/286182), hvori Kommissionen fastslår, at der er udbetalt for meget støtte, og at denne bør tilbagebetales?

5. Hvilke muligheder har de nordlige nederlandske provinser Friesland, Groningen og Drenthe, der i årtier kunne kompensere deres økonomiske og geografiske ugunstige beliggenhed i forhold til den tætbefolkede vestlige del af Nederlandene med statsstøtte til virksomheder, som bliver tiltrukket af gunstige betingelser, for at holde på deres befolkning og beskytte beskæftigelsen uden at være nødt til hemmeligholdelse og videregivelse af ukorrekte oplysninger?

(1) EFT C 81 E af 4.4.2002, s. 28.

Svar afgivet på Kommissionens vegne af Mario Monti

(4. marts 2002)

1. og 2. Kommissionen skal henvise det ærede medlem til svaret på dettes skriftliges spørgsmål E-0010/02(1).

3. De oplysninger, forespørgslen henviser til, fik Kommissionen kendskab til delvis før og delvis efter iværksættelsen af proceduren efter EF-traktatens artikel 88, stk. 2. Kommissionen har anmodet om udførlige oplysninger, og den har grundet sin beslutning på de oplysninger, den modtog fra de nederlandske myndigheder.

4. Oplysningerne fra medlemmet af provinsparlamentet har gjort det muligt for Kommissionen at anmode om nøjagtige oplysninger om sider af sagen, som de nederlandske myndigheder ikke havde givet udførlige oplysninger om. Det viste sig, at de nederlandske myndigheder anså en række foranstaltninger for ikke at være statsstøtte, som omhandlet i EF-traktatens artikel 87, stk. 1. I den endelige beslutning nåede Kommissionen frem til en delvis modsat slutning.

5. Næsten hele det område, der består af de nordligste provinser er en del af det nederlandske regionalstøttekort, hvor de regioner defineres, som er berettigede til regionalstøtte i henhold til EF-traktatens artikel 87, stk. 3, litra c). I disse regioner kan de nederlandske myndigheder yde regionalstøtte (f.eks. på grundlag af Investeringspremieregeling-ordningen), og også niveauet for støtte til uddannelse, F & U og miljø kan være højere end det niveau, der tillades i andre mere velstående regioner i Nederlandene. Flere oplysninger kan findes på Kommissionens netsted(2).

(1) EFT C 301 E af 5.12.2002, s. 21.

(2) http://europa.eu.int/comm/competition/index_en.html.